b'\n_START_ARTICLE_\nV\xc3\xa4in\xc3\xb6 M\xc3\xa4kel\xc3\xa4 (j\xc3\xa4\xc3\xa4k\xc3\xa4ri)\n_START_PARAGRAPH_\nV\xc3\xa4in\xc3\xb6 Edvard M\xc3\xa4kel\xc3\xa4 (16. toukokuuta 1895 Tyrv\xc3\xa4\xc3\xa4 \xe2\x80\x93 20. joulukuuta 1965) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan rehumestarina.\n_START_SECTION_\nPerhe ja koulutus\n_START_PARAGRAPH_\nM\xc3\xa4kel\xc3\xa4n vanhemmat olivat vaihdemies Frans Nestor M\xc3\xa4kel\xc3\xa4 ja Hilma Aleksandra Lindstr\xc3\xb6m. H\xc3\xa4net vihittiin avioliittoon vuonna 1922 Aili Sylvia H\xc3\xa4m\xc3\xa4l\xc3\xa4isen kanssa. M\xc3\xa4kel\xc3\xa4 k\xc3\xa4vi viisi luokkaa Toijalan yhteiskoulua ja suoritti yksityisesti seitsem\xc3\xa4nnen luokan Raahen yhteiskoulussa vuonna 1932. H\xc3\xa4n k\xc3\xa4vi Suojeluskunnan p\xc3\xa4\xc3\xa4llyst\xc3\xb6koulun vuonna 1920 ja suoritti reserviupseeritutkinnon Kadettikoulussa vuonna 1921 sek\xc3\xa4 suoritti upseerien erikoiskurssin Suojeluskuntain p\xc3\xa4\xc3\xa4llyst\xc3\xb6koulussa vuonna 1925. Taktiikan soveltamiskurssin h\xc3\xa4n suoritti vuonna 1928 ja komppanianp\xc3\xa4\xc3\xa4llikk\xc3\xb6kurssin vuonna 1929.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nM\xc3\xa4kel\xc3\xa4 ty\xc3\xb6skenteli harjoittelijana ja konttoriapulaisena valtionrautateill\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 1. konekiv\xc3\xa4\xc3\xa4rikomppaniaan 21. maaliskuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella.\n_START_SECTION_\nSuomen sis\xc3\xa4llissota\n_START_PARAGRAPH_\nM\xc3\xa4kel\xc3\xa4 astui Suomen armeijan palvelukseen varav\xc3\xa4\xc3\xa4peliksi ylennettyn\xc3\xa4 Saksassa 11. helmikuuta 1918 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan rehumestariksi 1. J\xc3\xa4\xc3\xa4k\xc3\xa4rirykmentin 2. j\xc3\xa4\xc3\xa4k\xc3\xa4ripataljoonan konekiv\xc3\xa4\xc3\xa4rikomppaniaan. H\xc3\xa4n osallistui sis\xc3\xa4llissodan taisteluihin Lemp\xc3\xa4\xc3\xa4l\xc3\xa4ss\xc3\xa4 ja K\xc3\xa4m\xc3\xa4r\xc3\xa4ll\xc3\xa4 sek\xc3\xa4 Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nM\xc3\xa4kel\xc3\xa4 toimi sis\xc3\xa4llissodan j\xc3\xa4lkeen koulutusaliupseerina Kaartin j\xc3\xa4\xc3\xa4k\xc3\xa4ripataljoonan konekiv\xc3\xa4\xc3\xa4rikomppaniassa, josta h\xc3\xa4net siirrettiin koulutusaliupseeriksi It\xc3\xa4meren jalkav\xc3\xa4kirykmentti l:n 1. konekiv\xc3\xa4\xc3\xa4rikomppaniaan 17. tammikuuta 1919. Armeijasta h\xc3\xa4n erosi 15. helmikuuta 1919 ja liittyi suojeluskuntaj\xc3\xa4rjest\xc3\xb6\xc3\xb6n, jossa h\xc3\xa4net sijoitettiin 10. huhtikuuta 1919 alkaen paikallisp\xc3\xa4\xc3\xa4llik\xc3\xb6ksi Rantasalmen suojeluskuntaan, josta h\xc3\xa4n siirtyi niin ik\xc3\xa4\xc3\xa4n paikallisp\xc3\xa4\xc3\xa4llik\xc3\xb6ksi Artj\xc3\xa4rven suojeluskuntaan 1. huhtikuuta 1922. Artj\xc3\xa4rvelt\xc3\xa4 h\xc3\xa4n muutti Raaheen, jossa h\xc3\xa4n toimi paikallisp\xc3\xa4\xc3\xa4llikk\xc3\xb6n\xc3\xa4 Raahen suojeluskunnassa 1. lokakuuta 1922 alkaen. H\xc3\xa4net nimitettiin 1. huhtikuuta 1926 Raahen suojeluskuntapiirin I alueen ja 1. huhtikuuta 1927 II alueen p\xc3\xa4\xc3\xa4llik\xc3\xb6ksi. Suojeluskunnista h\xc3\xa4n erosi 30. huhtikuuta 1931 h\xc3\xa4nell\xc3\xa4 todetun sairauden takia.\n_START_SECTION_\nTalvi- ja jatkosota\n_START_PARAGRAPH_\nM\xc3\xa4kel\xc3\xa4 osallistui talvisotaan T-Jalkav\xc3\xa4kirykmentti 68:n I pataljoonan talousupseerina ja my\xc3\xb6hemmin Jyv\xc3\xa4skyl\xc3\xa4n varuskunnan apulaiskomendanttina ja varuskunnan tarkastavana upseerina. Jatkosodan puhjettua h\xc3\xa4net komennettiin vartijaksi Valtion Lentokonetehtaalle Kuorevedelle, miss\xc3\xa4 h\xc3\xa4n palveli vuoteen 1943 saakka. H\xc3\xa4net haudattiin J\xc3\xa4ms\xc3\xa4\xc3\xa4n.'